text: 羽蟲靜，毛蟲育，是謂歲物之宜，蟲耗，清毒不生，是皆地氣所製，民病寒中，外發瘡瘍，內為泄滿，聖人遇之，和而不爭，往複之作，民病寒熱瘧泄聾瞑嘔吐，上怫腫色變，是歲陽為天氣，陰為地氣，金運在中，天氣刑運，運刑地氣，天氣盈，地氣虛，當於年前，先取化源，以平火氣，無使運郁，次抑其運金，贊所不勝，無使木郁，折其郁氣，則暴過不生，苛疾不起，歲宜鹹宜辛宜酸滲之泄之漬之發之，運異風熱，少用寒化，其化上鹹寒，中辛溫，下辛涼，藥食宜也。